Miranda Bødtker
Store norske leksikon,Kunst og estetikk,Kunsthåndverk,Tekstilkunst,Tekstilkunstnere
Miranda Bødtker var ein norsk mønsterteiknar, botanisk illustratør og lærar i tekstilkunst. Ho laga tusenvis av illustrasjonar innanfor fleire vitskapsgreiner, med særleg vekt på botanikk.
Miranda Bødtker var fødd i Bergen. Ho utdanna seg ved Bergens Kunsthåndverksskole (1913–1916) og ved Tekniska skolan i Stockholm (1916–1917). Frå 1920 til 1956 var ho tilsett som lærar i mønsterteikning ved Bergens Kunsthåndverksskole. I tillegg tok ho på seg dokumentasjonsoppdrag for Bergen Museum og Universitetet i Bergen.Bødtker sitt teiknetalent synte seg særleg i hennar skarpe auge for detaljar. Ho var interessert i flora og fauna og henta inspirasjon og motiv i naturen. Plantar og dyr vart attgitt med ein fotografisk detaljrikdom som fekk vitskapsmenn til å hyre henne som dokumentarist. Ho var med arkeologar på feltarbeid for å teikne helleristingar. Saman med botanikarar drog ho ut i naturen for å teikne levande blomstrar, og ho leverte tusentals illustrasjonar til Rolf Nordhagens Norsk flora (første teksthefte i 1940 og seinare fleire illustrerte utgåver) og Leif Ryvarden (red.): Norges planter (1993). Før ho døydde, overlét ho alle planteteikningane til Universitetet i Bergen.Interessa for kunsthandverk inspirerte henne til å reise rundt i bygdene for å sikre teikningar av vevekunst og rosemåla møblar. I 1950-åra vart ho engasjert av Det Hanseatiske Museum i Bergen til å teikne veggmåleria i tørrfiskbodene i byen. Bodene frå 1600- og 1700-talet skulle rivast, men Bødtker rakk å kopiere fleire hundre av originalmåleria, nokre av dei i fullskala. Dei fleste av bileta inngår no i Det Hanseatiske Museum sine samlingar, og nokre kan ein sjå på Norges Fiskerimuseum.Bødtker vart æresmedlem i Norsk Botanisk Forening i 1988. I 1986 fekk ho Kongens fortenestemedalje i gull for det omfattande dokumentasjonsarbeidet innanfor natur-, kunst- og kulturhistorie. Les meir i Store norske leksikon Miranda Bødtker i Norsk biografisk leksikon tekstilkunst Eksterne lenker DigitaltMuseum: Teikningar frå Miranda Bødtkers samling, Universitetsmuseet i Bergen DigitaltMuseum: Artikkel om veggmåleria i Sandviksbodene i Bergen, Norges Fiskerimuseum Universitetsmuseet i Bergen: Nettutstilling om Miranda Bødtker Litteratur Moe, Dagfinn, red. (2006). Miranda Bødtker 1896–1996 : 100 år i kunsthåndverkets og dokumentasjonens tjeneste, Bergen museums skrifter